Gărbavijat most (Charmanli)

Gărbavijat most (, doslova Hrbatý most), alebo Kamenen most () je historický most nad starým korytom rieky Charmanlijska reka, ktorý sa nachádza v meste Charmanli v Chaskovskej oblasti v južnom Bulharsku. Pochádza z druhej polovice 16. storočia, z čias Osmanskej ríše.

Budova má pridelený štatút kultúrnej pamiatky miestneho významu.

 Lokalita 
Gărbavijat most sa nachádza pri vstupe do centrálnej časti mesta Charmanli za budovami historického múzea a okresného súdu. Preklenuje bývalé koryto rieky Charmanlijska reka (kedysi Uludere). V súčasnosti už rieka pod mostom nepreteká, keďže jej tok bol v minulosti odklonený. Dôvodom bol (nakoniec nikdy neuskutočnený) projekt, v rámci ktorého malo byť pod mostom vybudované umelé rekreačné jazero.

 Dejiny 
Most na historickej fotografii z 30. rokov 20. storočia|náhľad|vľavo
Most nechal postaviť Siaviuš paša, veľkovezír osmanského sultána Murada III. a správca tamojšej oblasti. Postavený bol poblíž staršieho karavanserailu, pričom slúžil karavánam putujúcim po obchodnej ceste medzi dnešným Plovdivom a Istanbulom. 

Výstavba mostu sa podľa zápiskov pútnikov začala v priebehu roku 1584. Dokončený a sprístupnený bol most niekedy v roku 1585, čo vyplýva zo spomínaných zápiskov a zo staviteľského nápisu na moste. Nápis spomína dokončenie stavby v roku 993 hidžry, teda v roku 1585 podľa islamského kalendára. V blízkosti mostu a karavanserailu bol neskôr postavený celý komplex, ktorý pozostával z mešity, medresy, imaretu a kúpeľov. Pri tomto komplexe neskôr vznikla osada, ktorá sa vyvinula do dnešného mesta Charmanli.

Počas rusko-tureckej osloboditeľskej vojny prebehla pri moste kľúčová bitka, ktorá viedla k oslobodeniu mesta Charmanli.

V roku 1927 bola stavba mostu zapísaná ako národná starožitnosť do zoznamu kultúrnych pamiatok. V roku 1960 získal most štatút kultúrnej pamiatky miestneho významu. 

V roku 2021 prebehli na moste reštauračné práce.

 Charakteristika 
Kamenný most v Charmanli je jednou z veľkých stavieb postavených za čias Osmanskej ríše na bývalej rímskej ceste Via Diagonalis.

Most je postavený z opracovaných kamenných blokov, ktoré sú spojené maltou. Na niektorých miestach sú z dôvodu väčšej stability kamenné bloky spojené železnými skobami, ktoré sú v bloku zaliate olovom. 

Most je dlhý 104 metrov a má celkovo šesť mostných oblúkov rôznych veľkostí, pričom centrálny hlavný oblúk je široký 20,20 metra. Šírka mostu dosahuje 6 metrov. Na horizontálnej osi mostu dochádza k zlomu, pričom celý most tak pôsobí ako dva mosty, ktoré boli priložené k sebe a rozdeľuje tak most na dve čast. Prvá väčšia časť je charakteristická hlavným širokým centrálnym mostným oblúkom, stélou, pyramídovým zakončením mostu vo vrchnej časti a dvoma malými postrannými mostnými oblúkmi s polkruhovým ukončením, ktoré sú široké 2,17 a 2,20 metra. Časť mostu za zlomom pôsobí ako nadvädzujúci malý dvojoblúkový most s takmer totožnými mostnými oblúkmi, ktoré sú široké 6,35 a 6,40 metra. 

 Stéla 
Staviteľský reliéfový nápis na moste v osmanskej turečtine|náhľad|vľavo
Podobne ako na starom kamennom moste v Svilengrade, aj na charmanlijskom kamennom moste sa nachádza parapet so stélou, na ktorej je vyrytý staviteľský nápis. Stéla sa nachádza v južnej časti mostu a má rozmery 2,25 x 0,75 metra. Nápis je reliéfový, je zhotovený technikou siulius dželisi a rozložený na troch riadkoch, ktoré rozdeľujú jednotlivé strofy. Nápis v osmanskej turečtine bol prekladaný niekoľkokrát, pričom najúplnejší a najpresnejší preklad pochádza od Ivana Dobreva. Celý text nápisu znie v preklade do slovenčiny:

 1. riadok: Sláva Bohu! Širokej duši sultánovej, ktorý dovolil, aby sa nad charmanlijskou vodou postavila arkáda podobná nebeskému oblúku. Keď postavil v Charmanli v mene Boha vysoký most, s dobrou vôľou zbavil starostí pri putovaní chudáka aj boháča.

 2. riadok: Svet je jeden most, cez ktorý vedie cesta sultána aj derviša. Na tejto ceste nachádzajú dary, s ktorými sa dostanú do blízkosti Boha.

 3. riadok: Vidiac, že úsilie je ukončené, dobroprajúci vyhlásil dátum: V dobe Siaviuša pašu, v roku 993, bola dokončená výstavba tohto úžasného mostu.

 Štatút a dôvod pamiatkovej ochrany 
Kategória: kultúrna pamiatka miestneho významu

Rok vyhlásenia: 1927 (národná starožitnosť), 1960 (kultúrna pamiatka miestneho významu)

Dôvod pamiatkovej ochrany: architektonicko-staviteľská hodnota stavby, od roku 1970 aj historická hodnota stavby

 Galéria 

 Referencie 

 Iné projekty 

Kategória:Stavby v Charmanli
Kategória:Kultúrne pamiatky v Bulharsku
Kategória:Osmanská architektúra v Bulharsku
Kategória:Mosty v Bulharsku
Kategória:Architektúra z 1585